Diari Oficial de la Generalitat Valenciana


Sumari del DOGV 5147, del 01-12-2005 (2005/12627)

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el Servici Valencià d'Ocupació i Formació (SERVEF) i l'Institut de la Petita i Mitjana Indústria Valenciana (IMPIVA) per a la prospecció d'oportunitats d'ocupació a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5147

Data del DOGV
:   01-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/12957


Data del document
:   16-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut de la Petita i Mitjana Indústria Valenciana
    * Servici Valencià d'Ocupació i Formació
    * Conselleria Economia, Hisenda i Ocupació
    * Conselleria Empresa, Universitat i Ciència
    * accés a l'ocupació
    * cooperació administrativa

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el Servici Valencià d'Ocupació i Formació (SERVEF) i l'Institut de la Petita i Mitjana Indústria Valenciana (IMPIVA) per a la prospecció d'oportunitats d'ocupació a la Comunitat Valenciana. [2005/F12804]
  
Subscrit, després de la tramitació prèvia reglamentària, entre el Servici Valencià d'Ocupació i Formació (SERVEF) i l'Institut de la Petita i Mitjana Indústria Valenciana (IMPIVA), el 25 d'abril de 2005, un conveni de col·laboració per a la prospecció d'oportunitats d'ocupació a la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0556/2005, i que figura com a annex d'esta resolució.
  
València, 16 de novembre de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Servici Valencià d'Ocupació i Formació (SERVEF) i l'Institut de la Petita i Mitjana Indústria Valenciana (IMPIVA), per a la prospecció d'oportunitats d'ocupació a la Comunitat Valenciana.
  
València, 25 d'abril de 2005
  
Reunits
  
D'una part, el conseller d'Economia, Hisenda i Ocupació, Gerardo Camps Devesa, en representació del Servici Valencià d'Ocupació i Formació (en endavant SERVEF), nomenat conseller pel Decret 5/2003, de 20 de juny, del president de la Generalitat Valenciana (DOGV núm. 4.527, de 21 de juny), a qui se li ha assignat la titularitat de la Conselleria d'Economia, Hisenda i Ocupació mitjançant el Decret 7/2004, de 27 d'agost, del president de la Generalitat Valenciana (DOGV núm. 4.830, de 30 d'agost), sobre la base de les facultats conferides pel Reglament del SERVEF aprovat pel Decret 41/2001, de 27 de febrer de 2001, i autoritzat per l'Acord de data 22 d'abril de 2005, del Govern Valencià.
  
I de l'altra, el conseller d'Empresa, Universitat i Ciència, Justo Nieto Nieto, en representació de l'Institut de la Petita i Mitjana Indústria Valenciana (en endavant IMPIVA), nomenat conseller pel Decret 6/2004, de 26 d'agost, del president de la Generalitat Valenciana (DOGV núm. 4.829, de 27 d'agost), a qui se li ha assignat la titularitat de la Conselleria d'Empresa, Universitat i Ciència mitjançant el Decret 7/2004, de 27 d'agost, del president de la Generalitat Valenciana (DOGV núm. 4.830, de 30 d'agost), sobre la base de les facultats conferides pel Reglament de l'IMPIVA, aprovat pel Decret 111/2004, de 2 de juliol de 2004, i autoritzat per l'Acord del Govern Valencià de data 22 d'abril de 2005, del Govern Valencià.
  
Actuant en l'exercici dels seus respectius càrrecs i en la representació que tenen, reconeixent-se recíprocament capacitat per a formalitzar el present conveni de col·laboració, acorden subscriure'l i obligar-se en els termes que conté, i prèviament
  
Manifesten
  
I. Per la Llei 3/2000, de 17 d'abril, de la Generalitat Valenciana, i posterior desplegament mitjançant el Decret 41/2001, de 27 de febrer, del Govern Valencià, es va crear el Servici Valencià d'Ocupació i Formació (en endavant SERVEF), organisme autònom adscrit a la Conselleria d'Economia, Hisenda i Ocupació, i sota la direcció de la qual realitza les funcions que se li atribueixen adreçades a l'impuls i l'execució de la política de la Generalitat Valenciana en matèria d'intermediació en el mercat de treball i de l'orientació laboral i, gradualment, de les polítiques actives d'ocupació i de formació professional, tant ocupacional com contínua.
  
II. Pel Decret 111/2004, de 2 de juliol, del Consell de la Generalitat, es va aprovar el Reglament de l'Institut de la Petita i Mitjana Indústria Valenciana (en endavant IMPIVA), entitat de dret públic de la Generalitat que té a càrrec seu l'impuls i l'execució de les polítiques relacionades amb la xicoteta i mitjana empresa industrial. Aquesta entitat dirigeix les seues actuacions de forma especial a facilitar i estimular l'adaptació de les xicotetes i mitjanes empreses industrials a les innovacions i exigències del mercat; a potenciar la millora de l'organització i modernització de les pimes industrials amb atenció al desenvolupament tecnològic i la comercialització, i a fomentar actuacions de cooperació que propicien la millora de la competitivitat industrial.
  
III. Que tots dos organismes, en l'exercici de les seues competències, consideren convenient i necessari l'establiment d'un instrument de col·laboració per a la realització d'accions conjuntes que permeten avançar-se a les amenaces que, per a la Comunitat Valenciana, representa l'ampliació de la Unió Europea i la liberalització dels mercats.
  
IV. Per això, tant el SERVEF com l'IMPIVA consideren d'especial interés la promoció i l'impuls de qualsevol iniciativa que contribuïsca a millorar les actuacions que cal realitzar en matèria de desenvolupament econòmic i social de la Comunitat Valenciana.
  
Per tot el que s'ha indicat, les parts que intervenen firmen el present conveni de col·laboració, que es desenvoluparà d'acord amb les següents
  
Clàusules
  
Primera. Objecte del conveni
  
El present conveni de col·laboració entre el SERVEF i l'IMPIVA s'adreça a la realització de treballs d'anàlisi i d'estudi del mercat de treball de les diverses comarques de la Comunitat Valenciana, amb l'objecte de buscar noves oportunitats d'ocupació per a les persones i les empreses que puguen veure's afectades per la globalització de l'economia, l'ampliació de la Unió Europea i la liberalització dels mercats.
  
Es pretén que aquest conveni siga un instrument eficaç per a l'elaboració de propostes que permeten a l'administració de la Generalitat Valenciana i a d'altres administracions públiques i agents econòmics i socials implicats en el concret àmbit territorial, l'adopció de les mesures convenients per a minimitzar els possibles efectes adversos que puguen generar en el futur les situacions anteriorment descrites.
  
Els resultats es donaran a conéixer als empresaris de les zones afectades perquè puguen prevenir els efectes adversos d'aquestes possibles situacions i garantir que el nivell d'ocupació no s'hi veja minvat.
  
En aquest sentit, es planteja la cooperació per a la constitució del grup de treball que duga a terme i materialitze les actuacions objecte d'aquest conveni.
  
Segona. Àmbit de col·laboració prevista
  
En concret, amb la firma del present conveni es pretén:
  
1. La creació d'un grup de treball integrat per membres de l'IMPIVA i del SERVEF per a realitzar funcions d'estudi i d'anàlisi a fi de determinar les zones en què convé actuar per a promoure el desenvolupament.
  
2. Generar, posar en marxa les plataformes i les vies adequades per a la promoció del desenvolupament a les zones prèviament determinades o, si és el cas, donar-hi suport.
  
3. Orientar tot tipus de recursos cap a les zones proposades pel grup de treball.
  
I tot això en els àmbits de col·laboració següents:
  
- Necessitats d'inserció laboral.
  
- Noves formes d'organització del treball.
  
- Formació.
  
- Assistència tècnica.
  
- Cultura empresarial.
  
- Creació d'empreses.
  
- Innovació.
  
- Desenvolupament tecnològic.
  
Tercera. Àmbit de col·laboració prevista
  
Per part de l'IMPIVA:
  
1. Es buscarà la col·laboració dels centres europeus d'Empreses i Innovació (CEEI), per a la promoció de la cultura empresarial i la creació d'empreses i de les entitats col·laboradores de l'IMPIVA en els àmbits territorial, sectorial i funcional.
  
2. En els programes d'ajudes convocats per l'IMPIVA, s'hi tindran en consideració les recomanacions i els criteris que, per al territori, determine el grup de treball.
  
3. Col·laborarà amb les entitats sorgides dels pactes territorials per l'ocupació que subscriga el SERVEF.
  
Per part del SERVEF:
  
1. Analitzarà la viabilitat per a la subscripció de pactes territorials per l'ocupació a les zones en què convinga actuar per a promoure el desenvolupament sobre la base dels informes i de les conclusions adoptades pel grup de treball constituït, per a la qual cosa caldrà mobilitzar les administracions locals i els agents econòmics i socials amb responsabilitat en matèria d'ocupació en l'àmbit territorial corresponent.
  
2. Avaluarà les accions que realitzen en el marc dels pactes territorials subscrits fins al moment.
  
3. Es buscarà la col·laboració dels agents d'Ocupació i Desenvolupament Local, com a figura clau en l'entorn local per a la detecció de les possibilitats d'ocupació desenvolupament econòmic en l'entorn local, en qualitat d'interlocutors de l'empresariat de la seua zona d'actuació i de l'administració pública.
  
4. En els programes d'ajudes convocats pel SERVEF, s'hi tindran en consideració les recomanacions i els criteris que, per al territori, determine el grup de treball.
  
Quarta. Comissió de seguiment
  
Per a un millor seguiment i control de les actuacions que es realitzen en virtut del que estableix el present conveni, es constituirà una comissió mixta composta, com a mínim, per quatre membres, dos dels quals seran designats pel SERVEF i altres dos per l'IMPIVA. Aquesta comissió tindrà les competències que les parts de comú acord li assignen i, en especial, la supervisió i l'avaluació de les distintes accions que calga realitzar. La comissió, de comú acord entre els seus membres, determinarà la forma en què actuaran i realitzaran les funcions encomanades.
  
Es faculta la directora general del SERVEF i el director general de l'IMPIVA per a l'adopció de les actuacions i els acords que siguen necessaris per a la consecució de l'objecte d'aquest conveni.
  
Cinquena. Període de vigència
  
La vigència del present conveni s'estendrà des de la data de la firma fins al 31 de desembre de l'any 2006.
  
I estant les parts conformes amb el contingut d'aquest document, i perquè així conste, el firmen per quadruplicat exemplar, a un sol efecte, en el dia i al lloc indicats a l'encapçalament.
  
En representació del SERVEF, el conseller d'Economia, Hisenda i Ocupació: Gerardo Camps Devesa.
  
En representació de l'IMPIVA, el conseller d'Empresa, Universitat i Ciència: Justo Nieto Nieto.